**เหตุ...เพราะเทคโนโลยีแท้ๆ**

พระปกเกล้า เป็นโรงพยาบาลศูนย์ชายแดนภาคตะวันออกที่มีเครือข่ายหลายจังหวัด มีแพทย์ผู้เชี่ยวชาญด้านการรักษาผู้ติดเชื้อเอชไอวี/เอดส์ มีผู้ป่วยรับการดูแลรักษามากกว่า สองพันห้าร้อยคน มีระบบการให้บริการแบบครบวงจร เช่น การตรวจทางห้องปฏิบัติการ งานเภสัชกรรม และมีแพทย์ผู้เชี่ยวชาญที่เป็นที่ปรึกษาแก่โรงพยาบาลในเครือข่ายทั้งโรงพยาบาลทั่วไปและโรงพยาบาลชุมชน การปรึกษาแพทย์ผู้เชี่ยวชาญทุกเรื่องไม่ว่าจะเรื่องแพ้ยา อาการข้างเคียงจากยา การขอเปลี่ยนสูตรยา แม้แต่การดื้อยาต้านไวรัสเอชไอวีนั้น จำเป็นต้องผ่านแพทย์ผู้เชี่ยวชาญเพื่อพิจารณาสูตรยาที่ควรใช้ต่อไป ซึ่งในอดีตมีขั้นตอนมากมาย ประกอบด้วย สรุปประวัติการดูแลรักษาทั้งหมด ตั้งแต่เริ่มตรวจเลือดพบเชื้อเอชไอวีจนถึงปัจจุบัน การรักษาที่ให้ ผลเลือดทั้งหมดโดยเฉพาะผลการตรวจการดื้อยาทั้งหมด ส่งให้แพทย์ผู้เชี่ยวชาญพิจารณา ต้องบันทึกปรึกษาเปลี่ยนสูตรยาในระบบ NAP Plus ต้องรอให้แพทย์พิจารณาสูตรยาและบันทึกตอบอนุมัติเปลี่ยนสูตรยาในระบบ NAP จึงจะสามารถเบิกยาสูตรใหม่ให้ผู้ป่วยได้ รวมใช้เวลาประมาณสองถึงสามเดือน พบว่าเกิดปัญหาซ้ำซ้อนในการเปลี่ยนสูตรยาในระบบ บางครั้งแพทย์ไม่สามารถค้นหาข้อมูลการขอเปลี่ยนสูตรยาเนื่องจากผู้ปรึกษาไม่ได้ระบุชื่อแพทย์ที่ปรึกษา มีการปรึกษาแพทย์บางหน่วยงานเพิ่มเนื่องจากความล่าช้าในการตอบ ทีมทำงานได้ปรึกษาว่าจะแก้ปัญหาอย่างไรให้ผู้ติดเชื้อได้รับการปรับยาอย่างรวดเร็ว

สองปีก่อน เราปรับระบบการปรึกษาดังกล่าวโดย รับปรับเปลี่ยนสูตรยาโดยขอพิจารณาเพียงเอกสาร และขอให้ผู้ดูแลระบบ NAP ของสำนักงานหลักประกันสุขภาพแห่งชาติ เขต ๖ ช่วยปลด lock สูตรยาโดยผู้ปรึกษาเปลี่ยนสูตรยาจะส่งแบบตอบเปลี่ยนสูตรยาให้สำนักงานหลักประกันสุขภาพแห่งชาติ เขต ๖ ระยอง ทาง E-mail และ สปสช จะเข้าไปเปลี่ยนสูตรยาในระบบให้ ซึ่งช่วยให้การเปลี่ยนสูตรยาง่ายและเร็วขึ้นแต่ยังคงใช้เวลาประมาณ สองปัปดาห์ถึงหนึ่งเดือน

ปี ๒๕๕๗ ในขณะที่การสื่อสารระบบ line ใช้กันอย่างกว้างขวาง จังหวัดจันทบุรีได้เปิดการปรึกษาการเปลี่ยนสูตรยาทาง line โดยตั้งกลุ่มคณะทำงานเอดส์และผู้เกี่ยวข้องทั้งหมดรวมผู้เชี่ยวชาญด้วย เมื่อโรงพยาบาลลูกข่ายพบปัญหาจะส่งปรึกษาใน ระบบ line ซึ่งสามารถถ่ายรูปผู้ติดเชื้อที่มีปัญหา เช่น ผื่นแพ้ ก้อนตามอวัยวะต่างๆ ช่วยให้ผู้ติดเชื้อที่พบปัญหาเข้าถึงบริการจากผู้เชี่ยวชาญเร็วขึ้นและแพทย์ผู้เชี่ยวชาญจะตอบและถ่ายรูปผลการพิจารณาลงใน line ได้เลย รวมใช้เวลาไม่เกิน ๒ วัน ผู้ติดเชื้อ/ผู้ป่วยไม่ต้องเดินทางเข้าสู่โรงพยาบาลศูนย์ ทำให้ลดภาระค่าใช้จ่ายของผู้ป่วยเอง ลดภาระงานของเจ้าหน้าที่โรงพยาบาลพระปกเกล้า คุณภาพการดูแลรักษาผู้ติดเชื้อ/ผู้ป่วยเอดส์ดีขึ้น ทำให้สะดวก รวดเร็ว และบุคลากรอื่นสามารถเรียนรู้การแก้ไขปัญหาง่ายๆ ไปด้วยพร้อมๆ กัน วันนี้ การปรึกษาแพทย์ผู้เชี่ยวชาญง่าย เร็ว และสะดวกขึ้น (แต่น่าเสียดาย เราสูญเสียผู้ดูแลระบบจากสำนักงานหลักประกันสุขภาพแห่งชาติ เขต ๖ ที่ช่วยให้การเปลี่ยนสูตรยาเร็วขึ้น จากมะเร็งร้าย ขอไว้อาลัยแด่ท่านด้วยค่ะ)

สุภาวดี ตงสกุลรุ่งเรือง

HIV co. โรงพยาบาลพระปกเกล้า

จ. จันทบุรี

โทร. ๐๙๒๑๒๑๙๓๘๙